b'\n_START_ARTICLE_\nJocul lui Ender\n_START_SECTION_\nRezumat\n_START_PARAGRAPH_\n\xc3\x8en deschiderea romanului, lui Andrew "Ender" Wiggin i se \xc3\xaendep\xc4\x83rteaz\xc4\x83 un dispozitiv folosit pentru monitorizarea g\xc3\xa2ndurilor \xc8\x99i activit\xc4\x83\xc8\x9bilor sale. Ie\xc8\x99it de sub supravegherea guvernamental\xc4\x83, el este atacat de un alt b\xc4\x83iat, pe care Ender \xc3\xael r\xc4\x83ne\xc8\x99te foarte grav, pentru a-l \xc3\xaempiedica s\xc4\x83 \xc3\xael mai agreseze alt\xc4\x83dat\xc4\x83. Ra\xc8\x9bionamentul aflat \xc3\xaen spatele ac\xc8\x9biunii sale \xc3\xael recomand\xc4\x83 ca \xc8\x99i candidat pentru \xc8\x98coala de Lupt\xc4\x83, pas pe care \xc3\xael accept\xc4\x83 at\xc3\xa2t din sim\xc8\x9b civic, c\xc3\xa2t \xc8\x99i pentru a sc\xc4\x83pa de sub suferin\xc8\x9bele \xc3\xaendurate din partea fratelui s\xc4\x83u mai mare, Peter. La \xc8\x98coala de Lupt\xc4\x83, comandantul Hyrum Graff \xc3\xael nume\xc8\x99te public cel mai inteligent candidat, lucru care \xc3\xaei atrage resentimente din partea celorlal\xc8\x9bi elevi, care \xc3\xael izoleaz\xc4\x83. Ender se calific\xc4\x83 repede printre solda\xc8\x9bii de elit\xc4\x83 ai \xc8\x99colii, dar aceast\xc4\x83 reu\xc8\x99it\xc4\x83 nu \xc3\xaei atrage mai mult\xc4\x83 simpatie._NEWLINE_\xc3\x8entre timp, sora \xc8\x99i fratele s\xc4\x83u, Valentine \xc8\x99i Peter, fac o alian\xc8\x9b\xc4\x83 neobi\xc8\x99nuit\xc4\x83. Folosind poseudonimele "Locke" (Peter) \xc8\x99i "Demostene" (Valentine), ei public\xc4\x83 eseuri savante cu vederi opuse privind un r\xc4\x83zboi cu Rusia. Scopul final este crearea unei st\xc4\x83ri de necesitate la nivel global care s\xc4\x83 \xc3\xaei permit\xc4\x83 lui Peter s\xc4\x83 preia puterea. Scrierile lor sunt citite la cele mai \xc3\xaenalte niveluri guvernamentale de c\xc4\x83tre oameni puternici care nu \xc3\xae\xc8\x99i dau seama \xc3\xaen prim\xc4\x83 faz\xc4\x83 c\xc4\x83 sunt operele unor copii. \xc3\x8en cele din urm\xc4\x83, Graff \xc3\xae\xc8\x99i d\xc4\x83 seama de acest lucru \xc8\x99i o folose\xc8\x99te pe Valentine ca s\xc4\x83 \xc3\xael p\xc4\x83streze pe Ender sub controlul lor._NEWLINE_Ender este promovat \xc3\xaen postul de comandant al unei noi armate, "Armata Dragon", \xc3\xaen liga jocurilor de lupt\xc4\x83 \xc3\xaen condi\xc8\x9bii de gravita\xc8\x9bie zero a \xc8\x98colii de Lupt\xc4\x83. De\xc8\x99i are de-a face cu armat\xc4\x83 foarte t\xc3\xa2n\xc4\x83r\xc4\x83 \xc8\x99i lipsit\xc4\x83 de experien\xc8\x9b\xc4\x83, el o transform\xc4\x83 \xc3\xaentr-una invincibil\xc4\x83. Armata lu introduce tactici inovative, elimin\xc3\xa2nd metodele vechi de genul folosirii forma\xc8\x9biilor \xc3\xaen camera de lupt\xc4\x83. Ceilal\xc8\x9bi comandan\xc8\x9bi \xc3\xaencep s\xc4\x83 \xc3\xaei doreasc\xc4\x83 r\xc4\x83ul, iar Ender ajunge s\xc4\x83 \xc3\xael ucid\xc4\x83 f\xc4\x83r\xc4\x83 s\xc4\x83 vrea pe unul dintre cei mai vehemen\xc8\x9bi c\xc3\xa2nd acesta \xc3\xael atac\xc4\x83._NEWLINE_Administra\xc8\x9bia \xc8\x98colii de Lupt\xc4\x83 \xc3\xael promoveaz\xc4\x83 pe Ender la \xc8\x98coala de Comand\xc4\x83 \xc3\xaenainte de termen. Acolo, sub tutela eroului legendar al luptei \xc3\xaempotriva g\xc3\xa2ndacilor, Mazer Rackham, Ender joac\xc4\x83 un joc similar celui din camera de lupt\xc4\x83, conduc\xc3\xa2nd nave \xc3\xaentr-o b\xc4\x83t\xc4\x83lie spa\xc8\x9bial\xc4\x83 pe un simulator 3D. Ofi\xc8\x9berii s\xc4\x83i sunt fo\xc8\x99ti elevi ai \xc8\x98colii de Comand\xc4\x83, iar luptele devin tot mai epuizante. De\xc8\x99i ajunge aproape la cap\xc4\x83tul puterilor, Ender reu\xc8\x99e\xc8\x99te s\xc4\x83 \xc3\xae\xc8\x99i p\xc4\x83streze abilit\xc4\x83\xc8\x9bile de conduc\xc4\x83tor \xc8\x99i stilul inovator._NEWLINE_"Examenul final" al lui Ender const\xc4\x83 \xc3\xaentr-un scenariu din apropierea unei planete, \xc3\xaen care navele g\xc3\xa2ndacilor dep\xc4\x83\xc8\x99esc flota lui cu o mie la unu. Ender ordon\xc4\x83 folosirea unei arme care distruge planeta simulat\xc4\x83 \xc8\x99i toate navele de pe orbit\xc4\x83, \xc8\x99tiind c\xc4\x83 asta este \xc3\xaempotriva regulilor jocului, sper\xc3\xa2nd c\xc4\x83 profesorii s\xc4\x83i vor g\xc4\x83si decizia lui inacceptabil\xc4\x83 \xc8\x99i \xc3\xaei vor demite, permi\xc8\x9b\xc3\xa2ndu-i s\xc4\x83 plece acas\xc4\x83._NEWLINE_Spre surprinderea lui, Ender afl\xc4\x83 c\xc4\x83 simul\xc4\x83rile erau, de fapt, b\xc4\x83t\xc4\x83lii reale, \xc8\x99i c\xc4\x83 a reu\xc8\x99it s\xc4\x83 ucid\xc4\x83 toate m\xc4\x83tcile de pe planeta de origine a extratere\xc8\x99trilor. \xc3\x8en momentul acela, Ender \xc3\xae\xc8\x99i d\xc4\x83 seama c\xc4\x83 este r\xc4\x83spunz\xc4\x83tor pentru distrugerea unei \xc3\xaentregi rase, precum \xc8\x99i a pilo\xc8\x9bilor "simula\xc8\x9bi" pe care nu a pus pre\xc8\x9b \xc3\xaen timpul luptelor, iar vina acestui xenocid \xc3\xael deprim\xc4\x83._NEWLINE_Dup\xc4\x83 ce \xc3\xae\xc8\x99i revine, Valentine \xc3\xael informeaz\xc4\x83 c\xc4\x83 pe P\xc4\x83m\xc3\xa2nt a fost un r\xc4\x83zboi \xc8\x99i c\xc4\x83 nu i se permite s\xc4\x83 revin\xc4\x83 acolo, deoarece abilit\xc4\x83\xc8\x9bile sale sun prea periculoase pentru a c\xc4\x83dea \xc3\xaen m\xc3\xa2inile cuiva, mai ales ale lui Peter. Ender devine guvernator al primei colonii umane de pe o lume a g\xc3\xa2ndacilor. Acolo intr\xc4\x83 \xc3\xaen leg\xc4\x83tur\xc4\x83 cu o matc\xc4\x83 nen\xc4\x83scut\xc4\x83 care reu\xc8\x99e\xc8\x99te s\xc4\x83 comunice prin intermediul unei leg\xc4\x83turi psihice. Aceasta \xc3\xaei explic\xc4\x83 faptul c\xc4\x83 rasa ei nu \xc8\x99i-a dat seama c\xc4\x83 indivizii umani reprezint\xc4\x83 creaturi inteligente. Dup\xc4\x83 A Doua Invazie, g\xc3\xa2ndacii au \xc3\xaen\xc8\x9beles adev\xc4\x83rul despre oameni \xc8\x99i au decis s\xc4\x83 nu mai atace din nou P\xc4\x83m\xc3\xa2ntul, dar s-au trezit pu\xc8\x99i \xc3\xaen fa\xc8\x9ba imposibilit\xc4\x83\xc8\x9bii comunic\xc4\x83rii directe dintre specii._NEWLINE_Ender \xc3\xae\xc8\x99i d\xc4\x83 seama c\xc4\x83 g\xc3\xa2ndacii au l\xc4\x83sat \xc3\xaen urma lor aceast\xc4\x83 matc\xc4\x83 pentru ca el s\xc4\x83 \xc3\xaei poat\xc4\x83 \xc3\xaen\xc8\x9belege, ierta \xc8\x99i s\xc4\x83 \xc3\xaei ajute s\xc4\x83 \xc3\xae\xc8\x99i g\xc4\x83seasc\xc4\x83 o nou\xc4\x83 cas\xc4\x83 pe care s\xc4\x83 o repopuleze. Al\xc4\x83turi de Valentine, Ender \xc3\xaencepe s\xc4\x83 viziteze numeroase lumi, c\xc4\x83ut\xc3\xa2nd una potrivit\xc4\x83 pentru matca nen\xc4\x83scut\xc4\x83.\n_START_SECTION_\nCreare \xc8\x99i inspira\xc8\x9bie\n_START_PARAGRAPH_\nNuveleta original\xc4\x83, "Jocul lui Ender", furnizeaz\xc4\x83 c\xc3\xa2teva cadre legate de experien\xc8\x9bele lui Ender la \xc8\x98coala de Lupt\xc4\x83 \xc8\x99i la \xc8\x98coala de Comand\xc4\x83; romanul detaliaz\xc4\x83 via\xc8\x9ba lui Ender de dinainte, din timpul \xc8\x99i de dup\xc4\x83 r\xc4\x83zboi, descriind \xc8\x99i ispr\xc4\x83vile politice de pe P\xc4\x83m\xc3\xa2nt ale fra\xc8\x9bilor s\xc4\x83i mai mari. \xc3\x8entr-un comentariu din edi\xc8\x9bia audio a romanului, ap\xc4\x83rut\xc4\x83 cu ocazia celei de-a 20-a anivers\xc4\x83ri, precum \xc8\x99i \xc3\xaen Edi\xc8\x9bia Definitiv\xc4\x83 a Autorului din 1991, Card a declarat c\xc4\x83 Jocul lui Ender a fost scris\xc4\x83 special pentru a creiona personajul Ender \xc3\xaen vederea Vorbitorului din Vorbitor \xc3\xaen numele mor\xc8\x9bilor, carte a c\xc4\x83rei schi\xc8\x9b\xc4\x83 fusese realizat\xc4\x83 \xc3\xaenaintea transform\xc4\x83rii Jocului lui Ender \xc3\xaen roman. \xc3\x8en introducerea scris\xc4\x83 \xc3\xaen 1991, Card prezint\xc4\x83 influen\xc8\x9ba Funda\xc8\x9biei lui Isaac Asimov asupra nuveletei \xc8\x99i a romanului. De asemenea, Card a fost influen\xc8\x9bat \xc8\x99i de cercet\xc4\x83rile f\xc4\x83cute de istoricul Bruce Catton asupra R\xc4\x83zboiului Civil American.\n_START_SECTION_\nCadru\n_START_PARAGRAPH_\nOmenirea se confrunt\xc4\x83 cu o ras\xc4\x83 extraterestr\xc4\x83 necunoscut\xc4\x83, "g\xc3\xa2ndacii", care aproape a exterminat-o. Toate na\xc8\x9biunile s-au aliat pentru a forma o unitate militar\xc4\x83 interna\xc8\x9bional\xc4\x83. \xc3\x8en acest viitor, omenirea a descoperit c\xc4\x83l\xc4\x83toria interstelar\xc4\x83, comunicarea cu viteze superluminice (derivat\xc4\x83 de la ansiblul din operele Ursulei K. LeGuin), diferite arme \xc8\x99i mecanisme defensive \xc8\x99i controlul asupra gravita\xc8\x9biei. P\xc4\x83m\xc3\xa2ntul este guvernat de trei entit\xc4\x83\xc8\x9bi separate, care se lupt\xc4\x83 pentru suprema\xc8\x9bie pe perioada r\xc4\x83zboiului._NEWLINE_Cea mai mare parte a nara\xc8\x9biunii se concentreaz\xc4\x83 pe \xc8\x98coala de Lupt\xc4\x83, o sta\xc8\x9bie spa\xc8\x9bial\xc4\x83 folosit\xc4\x83 pentru antrenamente militare complexe. Flota Interna\xc8\x9bional\xc4\x83 testeaz\xc4\x83 to\xc8\x9bi copiii p\xc4\x83m\xc3\xa2nteni \xc8\x99i \xc3\xaei alege pe cei mai str\xc4\x83lucitori pentru a urma antrenamentul militar de pe Sta\xc8\x9bia de Lupt\xc4\x83. Elevii sunt grupa\xc8\x9bi \xc3\xaen armate care con\xc8\x9bin 40 de membri \xc8\x99i un comandant, fiind nevoite s\xc4\x83 poarte lupte simulate \xc3\xaen condi\xc8\x9biile lipsei gravita\xc8\x9biei.\n_START_SECTION_\nR\xc4\x83spuns critic\n_START_PARAGRAPH_\n\xc3\x8en general, critica a primit bine Jocul lui Ender. \xc3\x8en 1985, romanul a primit premiul Nebula pentru "Cel mai bun roman",, iar \xc3\xaen 1986 premiul Hugo la aceea\xc8\x99i sec\xc8\x9biune, adic\xc4\x83 cele mai prestigioase premii science fiction. Ender\'s Game a fost nominalizat \xc8\x99i pentru un Premiu Locus \xc3\xaen 1986. \xc3\x8en 1999, el s-a clasat pe locul 59 al listei cititorilor \xc3\xaen Modern Library 100 Best Novels, intr\xc3\xa2nd \xc8\x99i \xc3\xaen "Cele mai bune 100 de c\xc4\x83r\xc8\x9bi pentru tineri" de la American Library Association._NEWLINE_Scriitorul Gerald Jonas de la New York Times admite c\xc4\x83 ac\xc8\x9biunea romanului pare la prima vedere "un film SF banal pentru televiziune", dar declar\xc4\x83 c\xc4\x83 autorul dezvolt\xc4\x83 bine elementele, \xc3\xaen ciuda acestui "material care nu promite". Ulterior, Jonas aclam\xc4\x83 dezvoltarea personajului Ender Wiggin: "Pl\xc4\x83cut \xc8\x99i, \xc3\xaen acela\xc8\x99i timp, nesuferit, e un mic Napoleon \xc3\xaen pantaloni scur\xc8\x9bi conving\xc4\x83tor"._NEWLINE_Marea parte a criticii negative a romanului a venit pentru violen\xc8\x9ba sa \xc8\x99i pentru modul \xc3\xaen care Card justific\xc4\x83 violen\xc8\x9ba lui Ender. Recenzia Elainei Radford, "Ender \xc8\x99i Hitler: Simpatie pentru supraom", critic\xc4\x83 diferite aspecte ale romanului. Ea afirm\xc4\x83 c\xc4\x83 Ender Wiggin reprezint\xc4\x83 o referire f\xc4\x83cut\xc4\x83 de Card la Adolf Hitler \xc8\x99i critic\xc4\x83 violen\xc8\x9ba romanului, \xc3\xaen special cea a protagonistului. \xc3\x8en aceea\xc8\x99i publica\xc8\x9bie, Fantasy Review, Card a r\xc4\x83spuns criticilor lui Radford. Criticile lui Radford au avut ecou \xc3\xaen eseul lui John Kessel, "Crearea uciga\xc8\x99ului nevinovat: Jocul lui Ender - inten\xc8\x9bie \xc8\x99i moralitate". Kessel e de p\xc4\x83rere c\xc4\x83 autorul aprob\xc4\x83 furia \xc8\x99i violen\xc8\x9ba lui Ender: "Ender \xc3\xae\xc8\x99i doboar\xc4\x83 to\xc8\x9bi du\xc8\x99manii, dar r\xc4\x83m\xc3\xa2ne cu o con\xc8\x99tiin\xc8\x9b\xc4\x83 nep\xc4\x83tat\xc4\x83. Nimic nu e din vina lui"._NEWLINE_Lista de lecturi profesionale al United States Marine Corps recomand\xc4\x83 citirea romanului c\xc3\xa2torva grade inferioare._NEWLINE_Cartea a fost pus\xc4\x83 pe list\xc4\x83 de c\xc4\x83pitanul John F. Schmitt, autorul Manualului de Lupt\xc4\x83 al Marinei pentru "furnizarea \xc3\xaentr-un mod schematic eficient a unor alegorii utile care explic\xc4\x83 de ce militarii face ceea ce fac"._NEWLINE_\xc3\x8en introducerea romanului, scris\xc4\x83 pentru folosirea \xc3\xaen cadrul antrenamentelor, se opineaz\xc4\x83 c\xc4\x83 acesta ofer\xc4\x83 "lec\xc8\x9bii de preg\xc4\x83tire \xc3\xaen metodologie, conducere \xc8\x99i, de asemenea, etic\xc4\x83 [....] Jocul lui Ender a fost un punct important al listei marinei \xc3\xaenc\xc4\x83 de la \xc3\xaenceput".\n_START_SECTION_\nRevizii\n_START_PARAGRAPH_\nCard a revizuit cartea \xc3\xaen 1991, f\xc4\x83c\xc3\xa2nd mici modific\xc4\x83ri pentru a reflecta climatul politic \xc8\x99i declinul Uniunii Sovietice. \xc3\x8en prefa\xc8\x9ba c\xc4\x83r\xc8\x9bii Ender in Exile, Card declara c\xc4\x83 multe dintre detaliile prezente \xc3\xaen capitolul 15 din Jocul lui Ender au fost modificate pentru a fi de folos continu\xc4\x83rilor \xc8\x99i povestirilor. Pentru a realiza un tot unitar, Card a rescris acest capitol \xc8\x99i are \xc3\xaen plan s\xc4\x83 mai revizuiasc\xc4\x83 o dat\xc4\x83 cartea, c\xc3\xa2ndva \xc3\xaen viitor.\n_START_SECTION_\nFilm\n_START_PARAGRAPH_\nOrson Scott Card a scris ultimul s\xc4\x83u scenariu pentru Warner Bros. \xc3\xaen mai 2003. Ulterior, David Benioff \xc8\x99i D. B. Weiss au fost desemna\xc8\x9bi s\xc4\x83 scrie un nou scenariu, \xc3\xaempreun\xc4\x83 cu regizorul Wolfgang Petersen. Card a anun\xc8\x9bat apoi c\xc4\x83 scrie un nou scenariu care nu se bazeaz\xc4\x83 pe niciunul dintre cele anterioare. Dup\xc4\x83 ce Petersen a abandonat proiectul \xc8\x99i Card a refuzat, a\xc8\x99a cum chiar el spune, s\xc4\x83 se "fie de acord cu ecranul verde de la Hollywood", autorul a anun\xc8\x9bat, \xc3\xaen februarie 2009, c\xc4\x83 a finalizat un scenariu pentru Odd Lot Entertainment, trec\xc3\xa2nd la activitatea de formare a unei echipe de produc\xc8\x9bie. \xc3\x8en septembrie 2010 s-a anun\xc8\x9bat c\xc4\x83 Gavin Hood s-a al\xc4\x83turat proiectului, pe post de scenarist \xc8\x99i de regizor. Pe 28 ianuarie 2011, s-a anun\xc8\x9bat c\xc4\x83 Roberto Orci \xc8\x99i Alex Kurtzman vor fi produc\xc4\x83tori, urm\xc3\xa2nd s\xc4\x83 prezinte scenariul investitorilor interesa\xc8\x9bi. Pe 28 aprilie 2011 s-a anun\xc8\x9bat c\xc4\x83 Summit Entertainment a preluat filmul  \xc8\x99i c\xc4\x83 Digital Domain s-a al\xc4\x83turat ca \xc8\x99i co-produc\xc4\x83tor. Filmul a avut premiera la 24 octombrie 2013 \xc3\xaen Austria \xc8\x99i Germania.\n_START_SECTION_\nJoc video\n_START_PARAGRAPH_\nEnder\'s Game: Battle Room va fi un joc video distribuit prin intermediul tuturor platformelor de desc\xc4\x83rcare disponibile. Jocul este \xc3\xaen lucru la Chair Entertainment, care a realizat \xc8\x99i jocurile Xbox Live Arcade Undertow \xc8\x99i Shadow Complex. Chair i-a v\xc3\xa2ndut lui Card licen\xc8\x9ba pentru Empire, care a devenit un bestseller. Se \xc8\x99tiu pu\xc8\x9bine despre joc, \xc3\xaen afar\xc4\x83 de faptul c\xc4\x83 se va petrece \xc3\xaen universul lui Ender \xc8\x99i c\xc4\x83 se va concentra pe camera de lupt\xc4\x83._NEWLINE_\xc3\x8en decembrie 2010 s-a anun\xc8\x9bat c\xc4\x83 realizarea jocului video a fost oprit\xc4\x83, proiectul fiind pus \xc3\xaen stand-by pe termen nedefinit.\n_START_SECTION_\nBenzi desenate\n_START_PARAGRAPH_\nPe 19 aprilie 2008, Marvel Comics \xc8\x99i Orson Scott Card au anun\xc8\x9bat c\xc4\x83 vor publica o edi\xc8\x9bie limitat\xc4\x83 a adapt\xc4\x83rii dup\xc4\x83 Jocul lui Ender, ca prima dintr-o serie de BD-uri care va adapta toate romanele din Saga lui Ender. Card a fost citat ca declar\xc3\xa2nd c\xc4\x83 este primul pas din portarea pove\xc8\x99tii \xc3\xaentr-un mediu vizual. Prima serie de cinci numere, intitulat\xc4\x83 Ender\'s Game: Battle School, e scris\xc4\x83 de Christopher Yost, \xc3\xaen timp ce a doua serie de cinci numere, Ender\xe2\x80\x99s Shadow: Battle School, este scris\xc4\x83 de Mike Carey.\n_START_SECTION_\nRoman paralel\n_START_PARAGRAPH_\nPovestea din Jocul lui Ender a fost repovestit\xc4\x83 de Card \xc3\xaentr-un roman "paralel", Umbra lui Ender, care relateaz\xc4\x83 \xc3\xaen mare parte acelea\xc8\x99i evenimente din punctul de vedere al unui alt personaj: Bean. Acesta a fost urma de o serie distinct\xc4\x83 a umbrelor, care relateaz\xc4\x83 vie\xc8\x9bile lui Bean, Petra \xc8\x99i a altor absolven\xc8\x9bi ai \xc8\x98colii de Lupt\xc4\x83: Umbra Hegemonului, Umbra marionetelor \xc8\x99i Umbra uria\xc8\x99ului.'